
–	võttes arvesse oma varasemaid resolutsioone Venezuela kohta, eriti 19. septembri 2024. aasta resolutsiooni olukorra kohta Venezuelas[footnoteRef:1], [1:  	ELT C, C/2024/7215, 10.12.2024, ELI: http://data.europa.eu/eli/C/2024/7215/oj.] 

–	võttes arvesse inimõiguste ülddeklaratsiooni ning ÜRO muid inimõigustealaseid lepinguid ja dokumente,
–	võttes arvesse kodaniku- ja poliitiliste õiguste rahvusvahelist pakti,
–	võttes arvesse Rahvusvahelise Kriminaalkohtu Rooma statuuti,
–	võttes arvesse Venezuela põhiseadust,
–	võttes arvesse Carteri keskuse 30. juuli 2024. aasta avaldust Venezuela valimiste kohta ja 2. oktoobri 2024. aasta avaldust, milles kinnitatakse demokraatliku opositsiooni esitatud hääletamistulemusi,
–	võttes arvesse Venezuela Bolívari Vabariiki käsitleva sõltumatu rahvusvahelise teabekogumismissiooni 14. oktoobri 2024. aasta üksikasjalikke järeldusi,
–	võttes arvesse Ameerika Inimõiguste Komisjoni 27. detsembri 2024. aasta avaldust pärast Venezuelas toimunud valimisi aset leidnud inimõiguste rikkumiste kohta,
–	võttes arvesse liidu välisasjade ja julgeolekupoliitika kõrge esindaja 10. jaanuaril 2025 Euroopa Liidu nimel tehtud avaldust 10. jaanuaril 2025 toimunud sündmuste kohta,
–	võttes arvesse Euroopa välisteenistuse pressiesindaja 15. jaanuari 2025. aasta avaldust Venezuela ametivõimude hiljutiste otsuste kohta,
–	võttes arvesse kõigile kättesaadavate poliitiliste õiguste ja valimistega seotud tagatiste edendamist käsitlevat osalist kokkulepet (Barbadose kokkulepe), millele kirjutasid 2023. aasta oktoobris alla Nicolás Maduro režiim ja Venezuela opositsiooniühendus Ühtsusplatvorm (Plataforma Unitaria Democrática),
–	võttes arvesse kodukorra artikli 136 lõikeid 2 ja 4,
A.	arvestades, et 28. juulil 2024 võttis Venezuela rahvas rahumeelselt ja arvukalt osa valimistest, et määrata kindlaks oma riigi tulevik, näidates üles silmapaistvat kodaniku- ja demokraatlikku käitumist; arvestades, et pärast hääletuse lõppu keeldus režiimi kontrolli all olev riiklik valimisnõukogu (CNE) avaldamast ametlikku hääletamistulemuste protokolli (actas) ja võltsis hääletamistulemusi, edastades ebaõige teate Maduro võidu kohta; arvestades, et avalikult kättesaadavate hääletamistulemuste kohaselt hääletasid miljonid Venezuela kodanikud demokraatlike muutuste poolt, toetades Edmundo González Urrutiat märkimisväärse häälteenamusega (67,05 % antud häältest), mida kinnitasid ainsad usaldusväärsed ja erapooletud rahvusvahelised vaatlejad ÜRO missioon ja Carteri keskus;
B.	arvestades, et pärast valimisi toimusid kogu riigis rahumeelsed meeleavaldused Maduro režiimi välja kuulutatud võltsitud tulemuste vastu; arvestades, et meeleavaldustele reageeriti äärmusliku vägivalla ja repressioonidega, mille tagajärjel hukkus vähemalt 23 inimest ning vahistati ja jäi teadmata kadunuks üle 2500 inimese, sealhulgas ligikaudu 120 last; arvestades, et Venezuela valitsusvälised organisatsioonid on teatanud, et 1. jaanuari 2025. aasta seisuga on riigis vähemalt 1697 poliitvangi;
C.	arvestades, et mitu välisriigi kodanikku, sealhulgas ELi kodanikud, on „destabiliseerimise“ valesüüdistuste alusel endiselt vahi all;
D.	arvestades, et režiimi demokraatlik opositsioon seisis silmitsi pideva tagakiusamisega juba enne 28. juuli 2024. aasta valimisi, kuid ahistamine on sellest ajast saadik märkimisväärselt eskaleerunud, eelkõige kadunuks jääma sundimise ja meelevaldsete vahistamiste kujul; arvestades, et María Corina Machado on jätkuvalt sunnitud end varjama, kuna teda on ähvardatud tappa, ja Edmundo González Urrutia oli tõsiste ähvarduste tõttu sunnitud koos oma perekonnaga riigist põgenema; arvestades, et alates 20. märtsist 2024 on kuus Vente Venezuela lähedast kaastöötajat palunud varjupaika Argentina saatkonnas Caracases, kus Venezuela julgeolekujõud avaldavad neile jätkuvalt üha suuremat survet ja ahistavad neid;
E.	arvestades, et jätkuvad inimõiguste rikkumised, sealhulgas meelevaldsed kinnipidamised, ülemäärase jõu kasutamine, kohtuvälised hukkamised, kadunuks jääma sundimine, rahumeelse kogunemise ja väljendusvabaduse õigust kasutavate kodanike ahistamine, tagakiusamine ja kohtu alla andmine, samuti nõuetekohase menetluse rikkumine; arvestades, et lisaks poliitilisele ja institutsioonilisele kriisile on Venezuelas sügav majandus-, sotsiaal- ja rahvastikukriis, mis mõjutab tugevalt selle riigi kodanike elu;
F.	arvestades, et 19. septembril 2024 tunnustas Euroopa Parlament Edmundo González Urrutiat Venezuela seadusliku ja demokraatlikult valitud presidendina ning María Corina Machadot Venezuela demokraatlike jõudude juhina; arvestades, et teised piirkonna ja kogu maailma demokraatlikud riigid on tunnustanud Edmundo González Urrutiat valitud presidendina; arvestades, et ta oleks pidanud ametivande andma 10. jaanuaril 2025; arvestades, et 17. detsembril 2024 andis Euroopa Parlament 2024. aasta Sahharovi auhinna mõttevabaduse eest Venezuela demokraatlike jõudude juhile María Corina Machadole ja valitud presidendile Edmundo González Urrutiale, kes esindavad kõiki Venezuela kodanikke, kes nii Venezuelas kui ka väljaspool võitlevad vabaduse ja demokraatia taastamise eest;
G.	arvestades, et vaid mõni päev enne 10. jaanuari 2025 röövis režiim Edmundo Gonzáleze väimehe Rafael Tudarese ja tema asukoht on teadmata; arvestades, et samamoodi ahistas režiim María Corina Machado ema tema oma kodus; arvestades, et paljud teised režiimi demokraatliku opositsiooni poliitikud ja töötajad, sealhulgas presidendikandidaat Enrique Márquez, on samuti langenud tagakiusamise, meelevaldsete vahistamiste ja kadunuks jääma sundimise ohvriks;
H.	arvestades, et 9. jaanuaril 2025 protesteeris Venezuela rahvas María Corina Machado juhtimisel tänavatel Nicolás Maduro viimase katse vastu ebaseaduslikult võimu haarata; arvestades, et režiimijõud röövisid María Corina Machado, kui ta püüdis meeleavalduselt lahkuda, ent hiljem vabastasid ta, ning arvestades, et tegemist oli jõhkra ja sihipärase hirmutamise ja ahistamisega, mis pälvis laialdast rahvusvahelist hukkamõistu;
I.	arvestades, et 10. jaanuaril 2025 haaras diktaator Nicolás Maduro pettusega ebaseaduslikult võimu, kuigi selleks puudus demokraatlik legitiimsus ja kontrollitavad tõendid valimiste usaldusväärsuse kohta; arvestades, et tseremoonial ei osalenud ükski demokraatlikult valitud riigipea ega valitsusjuht; arvestades, et riigipiirid suleti ja õhuruumi valvati rangelt, mis takistas Edmundo González Urrutiat Venezuelasse reisimast;
J.	arvestades, et pärast pettusega saavutatud ebaseaduslikku võimuhaaramist on Maduro režiim andnud korralduse vähendada märkimisväärselt mõne ELi liikmesriigi diplomaatilist kohalolekut meelevaldsel viisil, mida režiim õigustab kui vastust „Madalmaade Kuningriigi, Prantsusmaa ja Itaalia valitsuste vaenulikule käitumisele, mida iseloomustab nende toetus äärmuslikele rühmitustele ja nende sekkumine riigi siseasjadesse“;
K.	arvestades, et ÜRO Pagulaste Ülemvoliniku Ameti andmetel on alates 2014. aastast riigist lahkunud ligikaudu 8 miljonit venezuelalast, mis on Ladina-Ameerika lähiajaloo suurim väljaränne ja üks maailma suurimaid sundrändekriise;
L.	arvestades, et nõukogu otsustas 10. jaanuaril 2025 võtta vastu uue sihipäraste sanktsioonide paketi 15 isiku suhtes, kes vastutavad demokraatia, õigusriigi ja inimõiguste kahjustamise eest Venezuelas;
1.	mõistab kõige karmimalt hukka presidendivõimu usurpeerimise Nicolás Maduro poolt ning toonitab, et tema režiim on ebaseaduslik ja presidendivõimu usurpeerimine tema poolt kujutab endast ebaseaduslikku katset jõuga võimule jääda;
2.	tuletab meelde, et tuginedes demokraatliku opositsiooni esitatud hääletamistulemustele ja nagu märkisid 28. juuli 2024. aasta valimistel kohal olnud sõltumatud rahvusvahelised organisatsioonid, nimelt ÜRO missioon ja Carteri keskus, tunnustas Euroopa Parlament Edmundo González Urrutiat presidendivalimiste õiguspärase võitjana ning EL ja selle liikmesriigid tunnustasid seda võitu;
3.	kordab 2024. aasta septembri resolutsioonis esitatud üleskutset, mida on mitmel korral väljendanud ka komisjoni asepresident ning liidu välisasjade ja julgeolekupoliitika kõrge esindaja, et režiimi kontrolli all olev CNE avaldaks 28. juuli 2024. aasta hääletamistulemused;
4.	on liikmesriikidega ühel meelel, et Venezuela režiim on jätnud kasutamata olulise võimaluse austada rahva tahet ja tagada riigis läbipaistev demokraatiale üleminek ning selle tagajärjel puudub Madurol demokraatlik legitiimsus ja seetõttu Euroopa Parlament ei tunnusta teda;
5.	väljendab heameelt kõrge esindaja poolt ELi liikmesriikide nimel tehtud avalduse üle, milles tunnustatakse Edmundo González Urrutia võitu märkimisväärse häälteenamusega, ja on seisukohal, et tema oleks 10. jaanuaril 2025 pidanud andma presidendi ametivande; väljendab heameelt ka ELi võetud kohustuse üle jätkata pikaajalise humanitaarkriisi tagajärgede all kannatava Venezuela rahva kiireloomuliste vajaduste rahuldamist;
6.	tunnustab demokraatliku opositsiooni vastupanuvõimet ja Venezuela rahva pühendumust demokraatiale, hoolimata repressioonidest ja raskustest; kordab, et Venezuela rahva valimistel väljendatud tahte austamine on Venezuela jaoks ainus viis taastada demokraatia, võimaldada rahumeelset ja tõelist üleminekut ning lahendada praegune humanitaar- ja sotsiaal-majanduslik kriis; nõuab tungivalt, et Venezuela režiim tühistaks Edmundo González Urrutia suhtes välja antud põhjendamatu vahistamismääruse;
7.	väljendab heameelt nõukogu hiljutise 10. jaanuari 2025. aasta otsuse üle laiendada sihipäraseid sanktsioone veel 15 isikule; nõuab, et neid sanktsioone tugevdataks ja laiendataks nii, et need hõlmaksid Nicolás Madurot, tema lähikonda ja nende isikute peresid, sealhulgas Jorge Rodríguez ja Vladimir Padrino López, ning kõiki isikuid, kes vastutavad inimõiguste rikkumise, ebaseadusliku võimu kehtestamise, ametiülesannete usurpeerimise ja kõigi repressiooniaktide eest Venezuelas;
8.	väljendab muret Itaalia kodaniku Alberto Trentini pärast, kes töötab vabatahtlikuna puuetega inimesi aitavas vabaühenduses Humanity & Inclusion ja kelle Venezuela ametivõimud vahistasid 15. novembril 2024 humanitaarmissiooni ajal ning kelle kohta ei ole pärast vahistamist teateid tulnud; rõhutab, et Alberto Trentinil on terviseprobleemid ja tal ei ole kaasas ravimeid ega esmatarbeesemeid;
9.	mõistab lisaks hukka selle, et režiim kiusab taga demokraatlikku opositsiooni ja Venezuela rahvast ning paljusid ELi kodanikke, kes on meelevaldselt kinni peetud ja keda hoitakse endiselt ebaõiglaselt vangistuses; nõuab süstemaatilise inimõiguste rikkumise lõpetamist; nõuab kõigi poliitvangide ja meelevaldselt kinni peetud isikute viivitamatut ja tingimusteta vabastamist; nõuab, et Maduro režiim lõpetaks inimõiguste rikkumiste poliitika ja võtaks süüdlased vastutusele ning tagaks kõigi põhivabaduste ja inimõiguste täieliku austamise;
10.	toetab täielikult Rahvusvahelise Kriminaalkohtu tegevust Venezuela režiimi ulatuslike kuritegude ja repressioonide uurimisel;
11.	nõuab tungivalt, et EL ja selle liikmesriigid ning kõik demokraatlikud piirkondlikud ja rahvusvahelised osalejad valiksid moraalse kohustusena tingimusteta Venezuela demokraatlike jõudude poole ning teeksid kõik endast oleneva, et taastada riigis demokraatia, et näidata üles solidaarsust Venezuela rahvaga ning austust tema õiguspärase tahte ja õiguse suhtes elada vabalt ja rahus demokraatlikus süsteemis; kinnitab taas oma vankumatut pühendumust Venezuela rahvale ning demokraatia, õigusriigi ja inimõiguste kaitsmisele; on solidaarne Venezuela demokraatlike jõududega;
12.	peab tervitatavaks ÜRO inimõiguste ülemvoliniku büroo tagasipöördumist Caracasesse; on arvamusel, et ÜRO inimõiguste ülemvoliniku büroo, ÜRO sõltumatu rahvusvaheline teabekogumismissioon Venezuelas, Rahvusvaheline Kriminaalkohus ja asjaomased piirkondlikud mehhanismid peaksid tegutsema vabalt ja ilma sekkumiseta;
13.	juhib tähelepanu asjaolule, et ebaseaduslik võimu haaramine Maduro poolt on süvendanud olemasolevat rasket humanitaarkriisi, mis on juba sundinud rohkem kui 8 miljonit Venezuela elanikku otsima varjupaika välismaal ning sunnib tõenäoliselt põgenema veelgi rohkem inimesi, põhjustades uut ja kasvavat rändesurvet, mida tuntakse kõige teravamalt Venezuela vahetus naabruses; tuletab meelde, et Venezuela pagulaste ja rändajate olukord nõuab pikaajalisi lahendusi; tunnistab naaberriikide arvukaid jõupingutusi pakkuda lisaks toidule ja eluasemele ka korrapärast juriidilist dokumenteerimist, kooliharidust ja meditsiinilist tuge; nõuab, et EL teeks kõik endast oleneva, et aidata oma riigist lahkuvaid venezuelalasi kooskõlas rahvusvaheliste standardite ja olemasolevate seaduslike võimalustega;
14.	taunib Venezuela ametivõimude 2025. aasta jaanuari otsust vähendada oluliselt mitme liikmesriigi akrediteeritud diplomaatiliste töötajate arvu Caracases ja nõuab tungivalt selle vastuvõetamatu ühepoolse meetme viivitamatut tagasipööramist;
15.	on seisukohal, et demokraatia ja diktatuuri eristamisel ei ole ruumi mitmetimõistetavusele ega kompromissidele, sest on võimalik olla kas demokraatia poolt ja toetada repressioonide all kannatavaid isikuid või siis diktaatorite poolt;
16.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, Ladina-Ameerika ja Kariibi Riikide Ühenduse ning ELi tippkohtumisel osalejatele, Euroopa – Ladina-Ameerika parlamentaarsele assambleele, Ameerika Riikide Organisatsioonile, Ühinenud Rahvaste Organisatsiooni peasekretärile ja Venezuela režiimi ametivõimudele.

